ካብ ተሞኩሮ ብዙሕ ስለ ዝተማሃርና ከይንዛነ፡

ተበጊሱ ዘሎ መስርሕ ሰላም ከም ኤርትራውያን መጠን ንነዊሕ ግዜ ዝሰራሕናሉ ስለ ዝኾነ የሕጉሰና፡ ግን ክንዛነ ኣይግብኣናን። ምኽንያቱ ኣብ ናይ ክልቲኡ ህዝቢ ሰላም ረብሓ ዘይብሎም ጎሓላሉ ስለ ዘለዉ። እቲ ዘሕዝን ግብረሽበራዊ ስጉምቲ ኣብ ኢትዮጵያ መስቀል ኣደባባይ ዝተፈጸመ፡ ሎሚ ወያነ (ህ.ወ.ሓ.ት) ኣብ መንግስቲ ዝለዓለ ኢድ (ስልጣን) እንተዝህልዋ ከም ኣመላ ሻዕብያ ገራቶ ክትብል ሕንኽ ከይበለት ምኸሰሰት ኔይራ። ንጃንዳ ምጽላም ኢልካ ዝዝረብ ኣይኮነን፡ ካብ ሕሉፍ ተሞኩሮ ዝተቐስመ ሓቂዩ። ከም ኣብነት ካብቶም ብዙሓት ሓሶታት ወያነ ንኤርትራ ትኸሳ ዝነበረት ኣብ ልዕሊ ህዝቢ ኤርትራ እገዳ ከስዕቡ ዝኸኣሉ ገለ ንምጥቃስ፡ 1. ኤርትራ ንኣልሸባብ ትሕግዝ ኣላ፡ ሰራዊታ ምስኦም ኣለዉ። 2. ኤርትራ ብነፋሪት ብረት ጺዒና ንኣልሸባብ ሂባ። 3. ኣብ ኣዲስ ኣበባ ዝተተኮሰ ፈንጂ ሻዕብያ ዝሃንደሰቶዩ ዝብሉ ይርከብዎም። ህ.ወ.ሓ.ት. ሓሚማ ኣላምበር ኣዘይሞተትን፡ ዕድል እንተረኺባ ነዚ ተስፋ ተገሩሉ እሞ ዝስራሓሉ ዘሎ ናይ ሰላም መስርሕ ካብ ምትዕንቓፉ ክትቁጠብያ ዝብል ኤርትራዊ ይኹን ኢትዮጵያዊ እንተሎ የዋህነት ጥራሕዩ። ቀደም ንሕና ኤርትራውያን ጥራሕ ንፈልጦ ዝነበርና ተንኮላት ህ.ወ.ሓ.ት፡ ሎሚ መላእ ህዝቢ ኢትዮጵያ፡ ህዝቢ ዓለም ከይተረፈ ስለ ዝፈለጦ ትሕየብ (ትቑጠብ) ትኸውን ኢልካ ሸለል ዝበሃል ነገር ክህሉ የብሉን። ከም ኣብነት ህዝቢ ትግራይ ኣብ ልዕሊ ህ.ወ.ሓ.ት ዘለዎ መረረ ብዘይ ሕብእብእ ክዛረበሉ ጀሚሩ ከምዘሎ ኣብ ዓዲ እንግሊዝ ዝነብሩ ተጋሩ ዘካየዱዎ ኣኼባ ብቑዕ መረዳእታዩ። ኩሉ ግዜ ኣብ ግምት ከነእትዎ ዘሎና ነገር እንተሎ እሞኽኣ ሓቀኛ፡ ኣብ ትግራይ ህ.ወ.ሓ.ት ዝረሳዓቶ ዝበዝሔ ህዝቢ ከምዘሎ ክዝንጋዕ ኣይግባእን። ህ.ወ.ሓ.ት ጥራሕ ኣይኮነትን ረሲዓቶም። በቶም ዘጫፍሩ እውን ተረሲዖምዮም። ብሰንኪ ንቑጽ ይነድድ ሩሑስ ከምዝበሃል፡ ብሰንኪ ህ.ወ.ሓ.ት ዝፈጸመቶን ትፍጽሞ ዘላ ጸረ ሰላም ተግባራት በልማማ ንኹሉ ህዝቢ ትግራይ ክንወቅስ ኣይግባእን። ሚዛናዊ ዝኾነ ኣረኣእያ ክህልወና ይግባእ።

ኣብ መደምደምታ፡ ትሕዝቶ ናይዚ ጽሑፍ ነቲ ብሃገር ደረጃ ኣብ ሞንጎ ኤርትራን ኢትዮጵያን ዝካየድ ዘሎ መስርርሕ ሰላም ብሙሉእ ልብና ተቐቢልና፡ ከም ቀደምና ኣብ ጎኒ መንግስትና ደው ብምባል ንዝኽሰቱ ተጻብኦታት ብቱኽረት ምክትታልን ምብርዓን ኮይኑ ኣብዚ ታሪኻዊ ፍጻመ ግደና ምዕዛዝዩ።

ነባሪ ዝኽሪ ንሰማእታትና ዓወት ንሓፋሽ ገብረንጉስ መስመር ሰነ 27, 2018.